**Distinți vorbitori,**

**Onorată asistență,**

**În primele două săptămâni ale lunii august 1991 am fost în delegație, împreună cu regretatul academician Sergiu Rădăuțan, în Coreea de Sud, unde am vizitat patru universități și două întreprinderi industriale, printre care și sediul principal al Companiei Samsung din Seoul. Am fost surprinși să aflăm că șefii de la Samsung erau bine informați despre întreprinderile industriale din Republica Moldova, demonstrând interesul de a lansa o uzină, a 66-a la număr a gigantului industrial, în țara noastră, care peste 10 zile după vizita noastră și-a proclamat independența. Punctele forte de atracție erau numeroșii ingineri calificați, precum și nivelul relativ înalt al pregătirii universitare și al cercetării științifice. Spre regret, au ales alte țări pentru extinderea producției microelectronice, iar răspunsul la întrebarea, de ce nu au investit în Republica Moldova, l-am primit în primăvara anului 1992 în Italia, urmărind informațiile venite din zona conflictului armat de pe Nistru. Reportajele în cauză au semnalat comunității internaționale starea de instabilitate politică în noua republică independentă; deci, despre investiții serioase, cu atât mai mult în producție cu valoare adăugată mare și de lungă durată, nu mai putea fi vorba.**

**A urmat privatizarea, adică redistribuirea patrimoniului productiv contra bonurilor patrimoniale, s-a prăbușit complexul industrial. Ca rezultat al acelorași procese de privatizare domeniul agriculturii a fost deprimat și descurajat totalmente. Și dacă principalele întreprinderi industriale au intrat în insolvabilitate și au dispărut rând pe rând, cedând mai ales în fața circumstanțelor economico-financiare, atunci în agricultură au continuat activitățile, limitate la o producție relativ primitivă, fără o bază tehnologică corespunzătoare. Față de anul 1990, volumul producției în sectorul agricol în anul 2000 a scăzut în jumătate, iar PIB-ul în primul deceniu de independență a scăzut cu circa 65%.**

**În atare condiții tot mai mulți conaționali au luat calea pribegiei, în căutarea unui loc de muncă mai bine plătit și a unei vieți mai decente. Un efect de lungă durată a avut startul exodului de creieri, tot mai mulți tineri plecând peste hotare în cadrul diverselor burse și programe de studiu, fără să mai revină acasă. În consecință, la intersecția secolelor, a început cristalizarea unei economii bazate pe remitențe și consum, asigurat preponderent din importuri. Totuși, în perioada 2000–2014 economia Republicii Moldova a consemnat o creștere anuală medie de 5 la sută, fiind implementat un model bugetar bazat pe taxarea consumului și prevalarea impozitelor indirecte. Această creștere a fost perturbată de furtul miliardului în anii 2014–2015, economia republicii primind astfel o lovitură practic echivalentă cu impactul conflictului armat de pe Nistru. Din această cauză a suferit și imaginea țării. În decursul ultimilor doi ani suntem, ca și restul lumii, profund afectați de pandemia COVID-19, în anul 2020 situația din Republica Moldova fiind agravată și de o secetă fără precedent.**

**Așadar, problema principală a perioadei de independență constă în faptul că investițiile străine directe nu au ajuns în Republica Moldova din mai multe considerente. Investitorii străini sunt atrași de stabilitate, transparență, de potențialul uman. Stabilitatea și transparența lipsesc sau se resimt doar sporadic în republică, în timp ce o bună parte a potențialului uman a plecat în alte țări, inclusiv au emigrat foarte mulți specialiști de forță și tineri înzestrați.**

***Ce model de dezvoltare trebuie să preia Republica Moldova?***

**Republica Moldova trebuie să urmeze modelul, implementat și aprobat deja de mai multe țări europene care au reușit să finalizeze cu succes tranziția la economia de piață (așa cum sunt, Țările Baltice, Polonia, Cehia ș.a.). Evoluția umană a demonstrat că doar prin progresul tehnico-științific țările dezvoltate și-au asigurat un nivel înalt de viață. Cu atât mai mult, în secolul 21 succesul poate fi atins, indiscutabil, doar în urma dezvoltării unei economii inteligente.**

**În opinia noastră, modelul de dezvoltare a economiei naționale trebuie să fie centrat pe folosirea potențialului uman la întreaga lui valoare, pe încurajarea investițiilor, inovațiilor, producerii și exporturilor de bunuri cu o valoare adăugată mare, care ar asigura creșterea bunăstării oamenilor și le-ar oferi posibilitatea de a activa și a se realiza acasă. Este un model în care accentul trebuie pus în continuare pe îmbunătățirea și sporirea calității educației, pe creșterea investițiilor în cercetare și a performanței acesteia, pe consolidarea capacității mediului de afaceri de a implementa idei inovatoare și de a valorifica pe deplin oportunitățile oferite de dezvoltarea tehnologiilor, inclusiv a tehnologiilor informaționale. Acest lucru ar impulsiona considerabil creșterea productivității și ar diminua marile decalaje dintre Republica Moldova și țările dezvoltate din Europa care au devenit gazda zecilor și sutelor de mii de cetățeni moldoveni.**

**Procesul de trecere la noul model de dezvoltare a țării trebuie să aibă o fundamentare științifică temeinică. Voi menționa, în context, afirmația profesorului Klaus Mainzer, Președinte al Academiei Europene de Științe şi Arte cu referire la importanța cercetărilor în fiecare țară și per ansamblu în lume: „Criza pandemică demonstrează că știința trebuie să stea la baza deciziilor noastre politice și economice”. Cu regret menționez că în societatea noastră rolul și beneficiile științei nu sunt conștientizate pe deplin, cercetării științifice fiindu-i actualmente alocate doar 0,23% din PIB, în timp ce în țările dezvoltate se tinde spre nivelul de 2-3% din PIB (unele țări alocă peste 4 % din PIB), iar cheltuielile raportate per cercetător la noi sunt de 80 de ori mai mici decât în țările dezvoltate ale Uniunii Europene. Cercetarea științifică s-a păstrat în țara noastră la un nivel cât de cât acceptabil grație consacrării, devotamentului și entuziasmului savanților, dar ea nu mai este atractivă pentru tineri, iar doctoranzii din unele domenii pot fi incluși în Cartea Roșie. Ne-am asociat la Programul comunitar Orizont Europa, dar, în lipsa capacităților pe intern, a unei infrastructuri adecvate, rata de succes în concursurile europene de granturi, care sunt foarte dure, va fi neînsemnată. Situația poate fi schimbată doar prin modificări la Codul cu privire la știință și inovare, pe care le-a propus Academia de Științe a Moldovei în cadrul rapoartelor asupra stării științei naționale în anii precedenți.**

**În contextul dezvoltării unei economii inteligente, cercetarea științifică ar putea să contribuie prin:**

* **Susținerea procesului educațional în licee și universități și asigurarea pregătirii cadrelor de înaltă calificare;**
* **Identificarea soluțiilor pentru cele mai stringente probleme cu care se confruntă societatea: starea ecologică a bazinului râului Nistru și a râului Prut, calitatea apei potabile, poluarea mediului, distrugerea biodiversității, degradarea solului, asigurarea securității alimentare, asigurarea securității energetice, diminuarea consecințelor intemperiilor naturale etc.;**
* **Asigurarea unui flux de elaborări tehnologice și rezultate științifice pentru a fi absorbite de sectorul real al economiei prin procese de transfer tehnologic susținute la nivel de stat.**

**În final, voi puncta unele implicări importante ale oamenilor de știință la soluționarea problemelor generate de provocările din ultimii ani. Cu doi ani în urmă Academia de Științe a Moldovei a inițiat câteva platforme de comunicare, care au valoare atât teoretică, cât și practică, aducând contribuții concrete la dezvoltarea durabilă a societății. De exemplu, în cadrul platformelor „Securitatea ecologică în contextul modificărilor accelerate de mediu” (coordonator doamna membru corespondent Elena Zubcov) și „Securitatea Alimentară și Siguranța Alimentelor” (coordonator doamna profesor Rodica Sturza) au fost expuse o serie de recomandări privind diminuarea impactului intemperiilor naturale, inclusiv a secetei, asupra agriculturii și securității alimentare, care au fost trimise în adresa ministerelor de resort.**

**O importanță deosebită o are activitatea platformei „Coronavirusul de tip nou SARS-CoV-2 și interferența cu alte maladii”, coordonată de dna academician Eva Gudumac, în cadrul căreia practic la fiecare două săptămâni se organizează mese rotunde și conferințe pentru a discuta noi aspecte ce țin de evoluția situației și a veni cu recomandări practice în contextul pandemiei, astfel punând rezultatele cercetării în beneficiul întregii societăți.**

**Ținând cont de specificul discuțiilor de astăzi, voi menționa și activitățile din cadrul platformei „Securitatea economică, migrația și transformările demografice”, coordonată de academicianul Grigore Belostecinic și membrul corespondent Alexandru Stratan. Au fost identificate constrângerile și problemele în calea ameliorării competitivității economiei naționale, inclusiv în luna septembrie curent a fost prezentată factorilor de decizie prognoza demografică până în anul 2050, care relevă o situație gravă în ceea ce privește evoluția populației țării. Desigur, pe aceste concluzii, fundamentate științific, urmează să se bazeze viitoarele politici de dezvoltare a țării.**

**Aceste exemple reprezentative privind implicarea oamenilor de știință în soluționarea problemelor pe domeniile lor de competență vin să confirme faptul că abordarea științifică este cea care trebuie să stea la baza deciziilor politice și economice, la temelia dezvoltării economiei și a societății în ansamblu.**

**Vă mulțumesc pentru atenție!**